A Nyugat című folyóirat bemutatása, Ady Endre pályafutása

A **Nyugat** a 20. századi magyar irodalom meghatározó folyóirata volt. 1908. január 1. és 1941. augusztus 1. között jelent meg Budapesten. Az első szám címlapjával ellentétben nem 1908. január 1-jén, hanem 1907 karácsonyán jelent meg. A folyóirat Babits Mihály halálával szűnt meg. Nagyhatású lap volt, annak ellenére, hogy alacsony (eleinte pár száz, később pár ezer) példányszámban jelent meg. Az eredeti kiadásból a teljes sorozat csak néhány helyen található meg, de 2000-től digitalizálva hozzáférhető mindenki számára.

Célja a magyar irodalom nyugati szintre emelése volt, így szembefordult a félfeudális ország epigonizmusba süllyedt irodalmával. A 19. század végi új stílusirányzatokat ugyanúgy segítette az érvényesülésben, mint a nyugati modern irodalom legfrissebb törekvéseit. Nem volt egységes világnézeti arculata, inkább a „közös ellenség” fogta egybe a lapot. Óriási ellenállásba ütközött konzervatív részről (nemzeti veszedelmet láttak benne), de neves képviselői meg tudták védeni, még az első világháborút is túlélte.

A Nyugat nemzedékei

|  |  |  |
| --- | --- | --- |
| **A Nyugat első nemzedékének a tagjai** | **A Nyugat második nemzedéke** | **A Nyugat harmadik nemzedéke** |
| Ady Endre, Babits Mihály, Kosztolányi Dezső, Karinthy Frigyes, Csáth Géza, Tóth Árpád, Juhász Gyula, Móricz Zsigmond, Molnár Ferenc, Tersánszky Józsi Jenő; Szerkesztők, kritikusok: Ignotus, Osvát Ernő, Gellért Oszkár, Fenyő Miksa, Hatvany Lajos, Schöpflin Aladár, Lukács György | Erdélyi József, Sárközi György, Déry Tibor, Pap Károly, Szabó Lőrinc, József Attila, Illyés Gyula, Hunyady Sándor, Illés Endre, Fodor József, Szerb Antal, Halász Gábor, Németh László, Márai Sándor | Gelléri Andor Endre, Radnóti Miklós, Weöres Sándor, Vas István, Zelk Zoltán, Bálint György, Jékely Zoltán, Rónay György, Kálnoky László, Képes Géza, Szentkuthy Miklós, Ottlik Géza |

Ady Endre - Élete és költői pályájának indulása

Ady Endre 1877. november 22-én született a Szilágy megyei Érmindszenten. Az Ady család elszegényedett köznemesi (a költő szavaival bocskoros, hétszilvafás) família volt. A költő édesapja, Ady Lőrinc kis birtokkal rendelkezett, fiát – tradicionálisan – jogi, politikusi (megyei tisztségviselői, szolgabírói) pályára szánta. A költő többször szembeszállt az apai akarattal, kapcsolatukban sok volt a feszültség. Édesanyja, Pásztor Mária ágán papok és tanítók is vannak a költő ősei között. Édesanyjához fűződő viszonyában mindig az erős érzelmi kötődés, a rajongó szeretet volt a meghatározó. „Édes”-nek hívta, így szólítja meg verseiben, leveleiben is. Haláláig jó kapcsolatban állt testvérével, Ady Lajossal, aki igen büszke volt bátyjára (ő írta meg a költő első életrajzát, mely 1923-ban jelent meg).

Tanulmányait Nagykárolyban, Zilahon, majd a debreceni egyetemen folytatta (a jogi egyetemet kezdte el, de tanulmányait nem fejezte be).

Nagyváradon ismerkedett meg első nagy szerelmével, Lédával (Diósy Ödönné Brüll Adél). A férjes asszony szerelme, kapcsolatai és pénze új távlatokat nyitott meg az ifjú publicista-költő előtt: Párizst, a nagyvilágot.

Ady költővé válásában Párizs az alapélmény (1904 és 1911 között hétszer járt a költő e városban).

Ady műveit igen nehéz lenne a hagyományos műfaji kategóriákba sorolni. A különböző kötetekben nem feltétlenül szerepel minden réteg és minden verstípus. Az **istenes versek** először *Az Illés szekerén* című kötetben jelentek meg külön ciklusban (*A Sion-hegy alatt*), a forradalmi versek is ebben alkotnak először önálló ciklust (*Az utca éneke).* Vannak többször visszatérő témák (szerelem, élet-halál, magyarság), és vannak aktuális jellegűek (háború, én-szerep) a különböző kötetekben. Az **istenes versek** *Az Illés szekerén* kötettől kezdve külön ciklust alkotnak.

A különböző tematikájú ciklusok között természetesen igen sok az „átfedés”. Az ún. **kuruc versek** Ady köteteiben megjelennek önálló ciklusként is (*Esze Tamás komája*a *Szeretném, ha szeretnének* kötetben), de gyakran szerepelnek a **magyarság-versek** ciklusában (*A magyarság titkai* ciklusban A Minden-Titkok versei című kötetben). A kuruc versek az **én-versekkel** is rokonságot mutatnak és a szerepértelmező versekkel is.

A költő verseskötetei a világháború kitöréséig szinte évente jelentek meg, 1906 és 1914 között összesen nyolcat jelentetett meg.

1914-ben ismerkedett meg Boncza Bertával – Csinszka –, bár a fiatal lány már 1911  óta írta rajongó leveleit a költőnek. Az ekkorra már súlyos beteg költő 1915-ben feleségül vette Csinszkát, de házasság uk nem volt igazán boldog, hiába élhetett a költő – életében először – viszonylag rendezett körülmények között.

A költőt végképp elkeserítették a háború eseményei. Az egyre nyilvánvalóbbá váló veszteségek megviselték amúgy is zilált idegeit, egyre pesszimistábbá vált, felrémlett előtte Magyarország teljes pusztulása (nemzethalál), s kétségbeesve látta beteljesedni azt a sorsot, melytől mindig óvni igyekezett. A sors beteljesedéseként élte meg a maga, életműve és hazája pusztulását *(Üdvözlet a győzőnek).* 1919. január 27-én halt meg.